|  |  |
| --- | --- |
| Rapport Uanmeldt tilsyn i kommunale og private institutioner |  |

|  |
| --- |
|  |
|  |
| vordingborg.dk |

|  |  |
| --- | --- |
| **Dato og tidspunkt** | **Fredag d.9/9-22 kl.9.15-10.35/ 10.45-11.50** |
| **Emne** | Uanmeldt tilsyn  Uanmeldt akut tilsyn  Uanmeldt skærpet tilsyn |
| **Tilsynsførende** | **Pædagogisk konsulent Dorthe Holm** |
| **Fokus for tilsynet**  **Hvis tilsynet er akut eller skærpet, skal her anføres på hvilket grundlag, der føres tilsyn.** | Fokusområder fra det pædagogiske grundlag. |
| **Fokusområde** | * Leg * Børnefællesskaber * Pædagogiske læringsmiljø |
| **Observation på fokusområde** | Vuggestuen (Skyen)  På stuen er to voksne med en gruppe børn og i garderoben er en voksen gået ud med to børn for at hjælpe dem i tøjet til legepladsen.  På stuen er børnene i gang med at lege, mens de venter på at skulle i garderoben.  De to voksne sidder på gulvet, hvor børnene er og guider dem i legen. Der er en lille bane på gulvet, hvor børnene kravler, går på og hopper ned fra.  En pige lægger sig med en bog midt i det hele, men det er der plads til.  Begge voksne afspejler børnenes glæde.  Pædagogen fra garderoben kommer ind på stuen og siger, hvilke to børn, der må komme med i garderoben. Hun har øje for, hvilke børn det giver mening at tage med i forhold til, hvad de laver. En lille pige løber med og pædagogen siger, at hun lige må vente, til det bliver hendes tur.  Børnene på stuen finder noget legetøj frem, som de får lov at tilføre legen fx et lægesæt og et balancebræt, som pædagogen har tid til at hjælpe en pige med at stå på.  En pige slår sig og tages op på skødet og trøstes. Pigen bliver afledt af noget, hun gerne vil lege med, og pædagogen griber det med det samme.  Pædagogen fra garderoben kommer ind og vælger to børn, som kan gå med i garderoben. En pige vil ikke først med, da hun er optaget af noget og har legetøj i hænderne. Pædagogen går hen mod hende, og siger om hun vil have legetøjet med, og så går pigen med i garderoben.  De tre sidste børn kigger på fuglemad med pædagogen, og får lov at smage på det. Da de ikke kan lide det, siger pædagogen, at de kan smide det ud ad vinduet til fuglene. Pædagogen forbereder børnene ved at sige, at de om lidt skal ud i garderoben, og have sko på og at den ene pige også skal have bukser på.  Der er en rar og positiv stemning på stuen og i garderoben mellem børnene og mellem børn og voksne. Børnene bliver mødt af voksne, der er guidende og tydelige i, hvad der skal ske og hvad børnene kan forvente. De voksne gentager, hvad børnene siger og er gode til at spejle børnenes humør.  Pædagogen fortæller mig, at de har fjernet noget legetøj i forbindelse med deres læreplan og tilført noget andet, der passer til det emne, de er i gang med. De arbejder med kroppen og derfor har de sat en motorikbane op inde på stuen, og den forandring har børnene taget godt imod. |
| **Observation på fokusområde** | Børnehaven (Månestuen)  På legepladsen er alle grupper ved at blive samlet på bænkene foran huset. De skal ind fra legepladsen, og nogle af pædagogerne skal have andre gruppers børn med ind, da pædagogerne fra de pågældende stuer, har haft møder.  Da jeg kommer ud, sidder børnene oppe på bænkene og venter. Jeg går rundt på legepladsen og kigger, og pædagogerne sender børnene ind stuevis. Da det sidste barn er gået ind, siger en pædagog til mig, at de går ind for at spise, og jeg svarer, at jeg kommer om lidt. Hun efterlader døren åben til legepladsen.  Jeg går rundt og kigger på legepladsen og i et af legehusene finder jeg en pige på tre år, som sidder og leger. Jeg spørger hende, om hun ikke skal ind og spise frokost og hun løber ind igennem huset og sætter sig på sin garderobeplads og begynder at tage regnbukserne af.  Samtidig er pædagogerne i gang med at hjælpe alle i garderoben og på badeværelset og børnene fordeler sig i to grupper med de ældste børn og de yngste børn.  Der er gjort klar på stuerne med madkasserne og i gruppen med de yngste børn, sætter børnene sig på deres faste plads, hvor deres madkasse står. Der sidder fem børn ved hvert bord og en voksen placerer sig ved hvert bord. Pædagogen siger, hvis tur det er til at vælge en remse, og de siger sammen en remse, som en pige vælger. Derefter går de i gang med at spise.  Ved begge borde er børnene glade og talende. Den voksne, ved det ene bord, er anvisende og styrer samtalen og hjælper børnene til turtagning. Den voksne er placeret mellem to børn, der har brug for guidning.  Den voksne ved det andet bord sidder udenfor bordet bagved børnene. Den voksne siger meget lidt til børnene under spisning, og børnene ved det bord, kalder på den voksne ved det andet bord mange gange. Da de er færdige, går de i garderoben og på badeværelset alle sammen. Der er mange børn, der skal have hjælp på en gang i garderoben og på badeværelset, da alle grupper er i garderoben samtidig.  Jeg spørger de to pædagoger, om de råber børnene op, når de går ind efter at have været på legepladsen. Den ene pædagog, som var på legepladsen om formiddagen, fortæller, at de havde talt børnene inden de gik ind. Jeg fortæller dem, at de havde glemt et barn udenfor inden frokost og at hun gik ind, da jeg spurgte om hun skulle have mad.  Pædagogen forklarer, at det ville de have opdaget det, når de skulle spise. Hun fortæller også, at de lader døren stå åbent, så de ældste børn, kan hente deres drikkedunk, hvis de har glemt den inden madpakker. |
| **Observation på fokusområde** | Vuggestuen:  Det fysiske læringsmiljø på stuen afspejler, at der er gang i bestemte læreplaner. Der er fx billeder med strand, sand, vand, dyr og fugle og forskelligt børnene har lavet.  På badeværelset er der hængt billeder op i børnehøjde og der er billeder og navne på børnene i garderoberne. På gangarealer er der hængt pædagogisk dokumentation op i børnehøjde. Der er relevant forældreinformation om fx læring, som hænger i voksenhøjde.  Børnehave:  Det fysiske læringsmiljø afspejler læring og arbejde med læreplanerne. Dokumentation til børnene hænger i børnehøjde de fleste steder. Der er en rar stemning mellem børnene og mellem de voksne og børnene.  Rutinerne er tydelige for børnene og de er gode til at navigere i de voksnes forventninger. |
| **Andre observationer/ opmærksomhedspunkter** | Jeg hører flere gange de voksne omtale sig selv i tredje person overfor børnene. Det er både i vuggestuen og børnehaven. |
| **Evt. anbefalinger:** | I børnehaven:  Det anbefales, at de voksne har en fast plads ved bordet, når der spises mad, som børnene kender. De vil på den måde kunne nå alle børnene ved bordet, og behøver ikke skulle køre rundt om og bagved børnene.  Det anbefales, at alle voksne taler med børnene ved spisning og anviser dem i forhold til spisningen, så børnene ved, hvad de skal. Samtidig anbefales det, at medhjælpere eller vikarer guides af pædagogerne til, hvad der forventes af dem.  Det anbefales, at I alle overgange i løbet af hverdagen, skal børnene deles op i mindre grupper. Fx ud og ind fra legepladsen, fra frokost til garderobe mm.  Det anbefales, at børnene råbes op, når de skal ind fra legepladsen, så ingen efterlades alene ude. |
| **Evt. henstillinger:** | Der er ingen henstillinger fra det uanmeldte tilsyn. |